Ontstoke werkers dreig om Luthuli-huis te takelWerknemers van die gemeenskapswerkprogram (GWP) ruk Maandag op na Luthuli-huis in Johannesburg. (Foto: Nokuthula Mbatha, ANA) Werknemers van die gemeenskapswerkprogram (GWP) het vanoggend gedreig om die ANC se hoofkantoor, Luthuli-huis, te vernietig indien die regerende party nie ag slaan op hul eise vir beter diensvoorwaardes nie. Honderde werkers geklee in oranje oorpakke het na die ANC se hoofkantoor opgeruk in aandrang op antwoorde. Dít volg nadat hulle onlangs ’n memorandum aan Dakota Legoete, woordvoerder van die ANC, oorhandig het. Die GWP voer aan Legoete het belowe om binne twee weke op die memorandum te reageer, maar dit het nooit gebeur nie. “Ons gaan Luthuli-huis vernietig volgende keer dat ons hierheen kom, omdat die ANC ons gefaal het,” sê Velaph Ndaba, woordvoerder van die GWP. “Ons het hulle twee weke gegee om te reageer op ons memorandum van eise, maar hulle neem ons nie ernstig op nie. Dit is nou al ŉ maand en hulle het die laaste keer dat ons hier was hulle daartoe verbind om vir ons binne twee weke terugvoer te gee.” In die memorandum eis die werknemers siekverlof, kraamverlof asook ŉ verhoging in hul pensioen – van R780 na R1 000 per maand. “Ons offer ons tyd op om die gemeenskap te dien en dit skoon te hou, maar hulle betaal ons peanuts. Wat kan ons doen met die R780 wat hulle ons betaal? Ons het gesinne om voor kos te gee, rekeninge en skoolgeld. “Ons is nie eens veilig nie, want hulle gee nie ons volle uniforms nie.” Die werknemers sê genoeg is genoeg en hulle weier om soos slawe behandel te word.